જાતકના જન્મ સમયે ચંદ્ર જે રાશીનો હોય તે રાશિથી ગોચર શનિ જ્યારે બારમી રાશિમાં, ચંદ્ર્નીજ રાશિમાં તથા ચંદ્ર ની રાશિથી બીજી રાશિમાં ભ્રમણ કરે છે ત્યારે જે તે જાતકને શનિની સાડાસાતી લાગુ પડી કહેવાય છે.દા .ત. જો તમારા જન્મ સમયે ચંદ્ર મેષ રાશિમાં હોય તો જયારે જયારે ચંદ્ર મીન, મેષ અને વૃષભ રાશિમાંથી પસાર થાય ત્યારે ત્યારે તમે શનિની સાડાસાતી નીચે છો તેમ કહેવાશે.શનિને એક રાશી પસાર કરવામાટે અઢી વર્ષ લાગે છે તેથી ત્રણ રાશી પસાર કરતા તેને સાડા સાત વર્ષ લાગેછે. આ સમય ગાળા ને શનિની સાડાસાતી કહે છે. સાડાસાતી નું નામ પડતાજ ભલભલા ચમરબન્દીઓનાં ગાત્રો ઢીલા પડી જાય છે. પરંતુ શનિની પનોતીથી તમારે જરાય ગભરાઈ જવાની જરૂર નથી. આ માટે આપને શનિનું કર્તવ્ય તથા તેની કાર્ય પદ્ધતિ સમજી લેવી જરૂરી છે.શનિ કાઈ તમને કષ્ટ આપી પીડા પહોંચાડનાર દુશ્મન નથી. શનિ તો આપના અસ્તિત્વને નિખાર આપવા આવે છે. શનિ એક શિક્ષક છે. જીવનની કડવી વાસ્તવિકતાઓ અને કટુ-સત્ય મનુષ્યને સમજાવવાનું તેનું કાર્ય છે. જ્યારે જીવમાં અહંકાર વધેછે ત્યારે શનિ આવીને તે અહંકાર દૂર કરવાનું કાર્ય કરેછે. આપણા કર્મના હિસાબોની ઉઘરાણી કરવાનું તેનું કામ છે. જો કે વાસ્તવમાં તો શનિ ની સાડાસાતીમાથી પસાર થયા પછી મનુષ્ય પરિશુદ્ધ થાય છે. તેનું ચરિત્ર વધુ પવિત્ર અને સ્વભાવ વધુ નમ્ર બને છે. શનિ આપણને એ વાત નું ભાન કરાવવા આવેછે કે મનુષ્યની અક્કલ હોંશિયારી અને કૌવત ઉપરવાળાની મહેરબાની સિવાય સાવ તુચ્છ બની રહે. મનુષ્યની હેસિયત ઓકાત થી પર ઘણા બધા પરિબળો સંસારમાં કામ કરે છે. આ અહેસાસ બરાબર થાય તે માટે શનિ ની પનોતી દરમ્યાન મનુષ્યને અસફળતા, પરાજય, માનભંગ, માંદગી વગેરે અનુભવોમાંથી પસાર થવાનું થાય છે.